C 117/80
RO
Jurnalul Oficial al Uniunii Europene
11.3.2022
Joi, 16 septembrie 2021
80.
amintește rolul important al pescarilor în dezvoltarea cunoștințelor științifice, atât prin implicarea lor directă în culegerea de date privind activitatea de pescuit, cât și colaborarea cu mediul științific prin furnizarea de informații suplimentare privind mediul marin, speciile și habitatele și stadiul lor de conservare în scopuri științifice; 81. constată că formarea pescarilor poate juca un rol important în continuarea implicării și contribuției activităților de pescuit la protecția naturii, sprijinind punerea în aplicare și utilizarea unor tehnici de pescuit mai sustenabile, în conformitate cu obiectivele PCP privind exploatarea sustenabilă a resurselor; 82. subliniază că dezvoltarea potențialului de cercetare și inovare marină în regiunile ultraperiferice este esențială pentru a stimula creșterea economiei albastre în aceste regiuni; adaugă, de asemenea, că încurajarea participării lor la rețele internaționale de cercetare care implică universitățile din aceste regiuni, cu cunoștințe despre caracteristicile lor unice, poate ajuta regiunile ultraperiferice să își îmbunătățească sistemele de inovare și să creeze locuri de muncă; îndeamnă Comisia să depună eforturi pentru a dota aceste regiuni cu mijloacele necesare pentru a studia și valorifica în mod eficient biodiversitatea acestora; 83. subliniază obiectivul politicii comune în domeniul pescuitului de a promova pescuitul selectiv și obiectivul UE de a atinge neutralitatea climatică până în 2050; subliniază progresul către o flotă formată din ambarcațiuni cu pânze și cu emisii reduse și tehnici inovatoare de pescuit care contribuie la realizarea atât a obiectivului pentru 2050, cât și a obiectivului de selectivitate; invită Comisia să încurajeze și să acorde prioritate acestor evoluții pentru a susține perspectivele sectorului prin inovare; 84. subliniază dezvoltarea în comun a construcțiilor navale și abordarea științifică „triplu zero”: zero emisii, zero deșeuri, zero accidente la bord, încurajând o tranziție către proiectarea navelor din flotele europene, inclusiv flotele de pescuit tradițional, de-a lungul unor linii mai degrabă circulare, eficiente și sustenabile, decât de-a lungul unor linii în principal economice; 85. subliniază că pescarii pot contribui și mai mult la progresul științific prin culegerea de date dacă beneficiază de formare și cunoștințe specifice pentru a înregistra și a culege date in situ în vederea validării informațiilor despre mediu culese cu ajutorul instrumentelor de la distanță, cum ar fi sateliții și alte instrumente; subliniază rolul important pe care îl au universitățile și centrele de cercetare marină, în cooperare cu școlile maritime, în ceea ce privește formarea pescarilor pentru a satisface această nevoie; subliniază că, în 2019, flota UE, alcătuită din peste 81 000 de nave de pescuit de toate dimensiunile, a furnizat aproape zilnic un număr incomparabil de platforme care colectează în mod constant date privind pescuitul și alte date privind mediul marin; constată că acesta este un instrument care poate și ar trebui să fie utilizat, cu stimulente adecvate în acest scop, pentru colectarea unui număr și mai mare de date privind mările Europei și ale lumii; îndeamnă organismele științifice oficiale de consiliere în domeniul pescuitului, precum Consiliul Internațional pentru Explorarea Apelor Maritime (ICES) sau CSTEP să utilizeze într-o mai mare măsură datele colectate de flota comunitară; 86. reamintește că implicarea tinerilor și reînnoirea generațiilor nu vor asigura numai continuitatea celei mai vechi activități a economiei albastre, ci și protejarea populației din zonele costiere și din zonele rurale înconjurătoare, conservând patrimoniul cultural al multor comunități costiere; consideră că este esențial ca generațiile mai tinere să fie mai bine informate și mai conștiente cu privire la sustenabilitate, pe baza cunoștințelor noi, și la necesitatea ca toată lumea să contribuie la combaterea schimbărilor climatice, care au cel mai puternic impact asupra mărilor și zonelor costiere peste tot în lume; 87. consideră că sectorul pescuitului ar fi mai atractiv pentru mai mulți tineri dacă ar fi afiliat și completat cu sectoare emergente, de exemplu turismul; îndeamnă, în acest context, statele membre și regiunile lor să reducă birocrația în turismul de pescuit ca sursă de venit; solicită, în plus, Comisiei să promoveze linii de rezervă, în cadrul programelor UE existente, pentru restaurarea patrimoniului material și imaterial asociat activităților maritime, prin păstrarea identității comunităților costiere și optimizarea utilizării acestora în turism; 88. constată că protecția mediului reprezintă o preocupare din ce în ce mai mare pentru tinerii din Europa; subliniază importanța gestionării sustenabile a pescuitului pentru a atrage pescari tineri; solicită promovarea pescuitului cu impact redus nu numai ca modalitate de a reduce impactul pescuitului asupra mediului marin, ci și de a atrage noi generații de pescari; 89.
subliniază că există un potențial semnificativ nevalorificat în turismul pescăresc;
90. subliniază importanța de a include pescarii în amenajarea spațiului maritim, prin colaborare și în conformitate cu nevoile comunității, pentru dezvoltarea sustenabilă a mediului marin și protejarea acestuia;